अफजल गुरु पर दिए बयान पर कायम हूं : उमर  
अफजल गुरु मामले पर अपने ट्वीट से हलचल मचाने वाले जम्मू−कश्मीर के सीएम उमर अब्दुल्ला का कहना है कि वह अपनी बात पर अब भी कायम हैं।
अफजल गुरु मामले पर अपने ट्वीट से देश की राजनीति में हलचल मचाने वाले जम्मू−कश्मीर के मुख्यमंत्री उमर अब्दुल्ला का कहना है कि वह अपनी बात पर अब भी कायम हैं।  उमर अब्दुल्ला ने ट्विटर पर लिखा था कि जिस तरह राजीव गांधी के हत्यारों की सजा की माफी के लिए तमिलनाडु विधानसभा में जो प्रस्ताव पारित किया गया है, अगर वैसा ही प्रस्ताव अफजल के लिए पारित किया जाएगा, तो क्या देश में एक जैसी प्रतिक्रिया होगी।  एनडीटीवी से खास बातचीत में उमर ने कहा कि उन्हें उस ट्वीट का कोई अफसोस नहीं है। उनका कहना है कि जिस तरह की प्रतिक्रियाएं उनके ट्वीट पर हो रही हैं, उससे लगता है कि कश्मीर के मामले में लोग दोहरा मापदंड रखते हैं।  उमर ने कहा कि उन्हें सबसे ज्यादा चिंता अफजल की फांसी के बाद कश्मीर में बनने वाले हालातों की है।